CELEX: 32018D0695
Language: bg
Date: 2018-04-30 00:00:00
Title: Решение за изпълнение (ЕС) 2018/695 на Комисията от 30 април 2018 година съгласно член 31, параграф 1 от Директива 2010/35/ЕС на Европейския парламент и на Съвета относно мярка, предприета от Дания за изтеглянето и изземването на композитни газови бутилки от типа PrimaDonna/Compolite CS от 10 kg и 5 kg (нотифицирано под номер С(2018) 2535) (Текст от значение за ЕИП. )

8.5.2018   
            
            
               BG
            
            
               Официален вестник на Европейския съюз
            
            
               L 117/19
            
         РЕШЕНИЕ ЗА ИЗПЪЛНЕНИЕ (ЕС) 2018/695 НА КОМИСИЯТА
   от 30 април 2018 година
   съгласно член 31, параграф 1 от Директива 2010/35/ЕС на Европейския парламент и на Съвета относно мярка, предприета от Дания за изтеглянето и изземването на композитни газови бутилки от типа PrimaDonna/Compolite CS от 10 kg и 5 kg
   
      
         (нотифицирано под номер С(2018) 2535)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2010/35/ЕС на Европейския парламент и на Съвета от 16 юни 2010 г. относно транспортируемото оборудване под налягане и за отмяна на директиви 76/767/ЕИО, 84/525/ЕИО, 84/526/ЕИО, 84/527/ЕИО и 1999/36/ЕО на Съвета (1), и по-специално член 31, параграф 1 от нея,
   като има предвид, че:
   
               (1)
            
            
               През август 2016 г., след поредица от произшествия, Дания уведоми Комисията в съответствие с член 30 от Директива 2010/35/ЕС за мярка за изтегляне и изземване от пазара на композитни газови бутилки, произведени от Composite Scandinavia AB, Kompositvägen 3, 943 33 Öjebyn, Швеция и разпространявани в Дания от Primagaz Danmark A/S.
            
         
               (2)
            
            
               Въпросните продукти са произведени от Composite Scandinavia AB. Те са били одобрени с обозначение на типа „Compolite CS6“ и „Compolite CS 10, Passion 10“ съгласно сертификати на ЕО за изследване на типа № 01-794441 и № 08-11688701, издадени от нотифицирания орган Inspecta Sweden AB въз основа на изпитвания, извършени съгласно стандарти EN 12245:2002 и EN 14427:2004+A1:2005, и са били продавани от дружеството Primagaz Danmark A/S с търговските наименования „PrimaDonna 5 kg code 1305“ и „PrimaDonna 10 kg code 1310“. Газовите бутилки за мотокарите, задвижвани с газ, които са проектирани в съответствие с гореупоменатите сертификати за обозначение на типа, не са обхванати от изтеглянето и изземването.
            
         
               (3)
            
            
               Техническите изисквания, приложими към транспортируемото оборудване под налягане, се съдържат в приложенията към Директива 2008/68/ЕО на Европейския парламент и на Съвета (2) относно вътрешния превоз на опасни товари. В съответствие със специфичните изисквания в подраздел 6.2.4.1 от раздел I.1 от приложение I и раздел II.1 от приложение II към Директива 2008/68/ЕО, ако е посочен повече от един стандарт за прилагането на едни и същи изисквания, се прилага само един от тях, но изцяло, освен ако е посочено друго. Поради това сертификат за одобрение на типа не се издава по два различни стандарта.
            
         
               (4)
            
            
               В точка 5.2.12 от стандарт EN 12245:2002 е предвидено, че бутилките не бива да се разрушават в продължение на 2 минути от началото на изпитването на горене, докато в точки 5.2.13.1 и 5.2.13.2 от стандарт EN 14427:2004, вкл. A1:2005 се предвижда, че бутилките не бива да се разрушават по катастрофален начин по време на изпитването, което би трябвало да се извършва в продължение на най-малко 30 минути.
            
         
               (5)
            
            
               Нотификацията от страна на Дания е придружена от доклад от изпитвания, на които са били подложени тези композитни газови бутилки от Датския институт по противопожарна техника и сигурност (DBI) за съответствието им със стандарт EN 14427:2004, вкл. A1:2005. Според доклада от изпитванията, изпитваните бутилки не отговарят на критериите, описани в точки 5.2.13.1 и 5.2.13.2 от стандарта, тъй като се разрушават по катастрофален начин след по-малко от 3 минути.
            
         
               (6)
            
            
               Поради това на датските власти разпоредиха разпространителят на тези бутилки да изтегли от разпространителската верига тези композитни газови бутилки и да изземе тези, които са в притежание на потребителите.
            
         
               (7)
            
            
               Комисията прикани производителя и разпространителя за Дания да изпратят забележките си относно мярката, предприета от датските власти. В отговора си, производителят Composite Scandinavia AB заяви, че решението е неоснователно поради погрешната оценка на риска, който представляват продуктите, и че продуктите отговарят на всички необходими изисквания за безопасност. Според производителя неправилното използване на продуктите или прякото излагане на огън не доказват, че самите продукти представляват сериозен риск. Разпространителят Primagaz Danmark A/S също постави под въпрос решението на датските власти.
            
         
               (8)
            
            
               Като последващо действие от консултацията Комисията беше уведомена, че подобни мерки за изтегляне във връзка със същите продукти са били приети от Финландия, Швеция и Норвегия.
            
         
               (9)
            
            
               Разглеждането на доказателствата, представени от датските власти, потвърждава, че гореупоменатите композитни газови бутилки не отговарят на изискванията, определени в Директива 2008/68/ЕО относно вътрешния превоз на опасни товари. Поради това композитните газови бутилки представляват сериозен риск и следва да бъдат изтеглени и иззети от пазара,
            
         ПРИЕ НАСТОЯЩОТО РЕШЕНИЕ:
   Член 1
   Мярката, предприета от Дания, състояща се в изтегляне и изземване на композитни газови бутилки от тип PrimaDonna/Compolite CS от 10 kg и 5 kg, произведени от Composite Scandinavia, е обоснована.
   Член 2
   Адресати на настоящото решение са държавите членки.
   
      Съставено в Брюксел на 30 април 2018 година.
      
         
            За Комисията
         
         Violeta BULC
         
            Член на Комисията
         
      
   
   
      (1)  ОВ L 165, 30.6.2010 г., стр. 1.
   
      (2)  Директива 2008/68/ЕО на Европейския парламент и на Съвета от 24 септември 2008 г. относно вътрешния превоз на опасни товари (ОВ L 260, 30.9.2008 г., стр. 13).